Mark Kelly

Mark Edward Kelly (sündinud 21. veebruaril 1964) on Ameerika Ühendriikide poliitik, insener ja endine NASA astronaut ja mereväe kapten, alates 30. novembrist 2020 Ameerika Ühendriikide Senati liige. Ta on ka kirjanik, poliitaktivist ja konsultant.

Kelly on endine mereväelendur ja ta osales Lahesõjas. Ta valiti NASA astronaudiks 1996. aastal. Esimest korda käis ta kosmoses 2001. aastal, kui oli missiooni STS-108 piloot. 2006. aastal oli ta missiooni STS-121 piloot ning hiljem missioonide STS-124 ja STS-134 komandör. STS-134 jäi Kelly ja kosmosesüstiku Endeavour viimaseks missiooniks.

Mark Kelly identne kaksikvend Scott Kelly oli samuti astronaut ning Mark ja Scott on teadaolevalt ainsad kaksikud, kes on käinud kosmoses. 2015. aastal viibis Scott missiooni "Aasta kosmoses" raames 342 päeva rahvusvahelises kosmosejaamas ISS ning pärast tema Maale naasmist võrreldi teda tema vennaga, et mõista, kuidas mõjutab pikaajaline kosmoselend inimese keha.

8. jaanuaril 2011 sai ta abikaasa, toonane Ameerika Ühendriikide Esindajatekoja liige Gabrielle Giffords atentaadis raskelt vigastada ning kuus inimest hukkus. Atentaat tegi Giffordsi ja Kelly üle riigi tuntuks. Veebruaris 2019 teatas Kelly, et kandideerib 2020. aastal demokraatide ridades Arizona osariigist senatisse.

2024. aasta augustis külastas Kelly Eestit ning kohtus peaminister Kristen Michali ja Eesti kaitseväe juhataja Andrus Meriloga.USA senaator: Putin peab mõistma, et sõda ei ole Venemaa jaoks hästi toimiv strateegia, Postimees, 6. september 2024

Viited

Kategooria:Ameerika Ühendriikide astronaudid
Kategooria:Ameerika Ühendriikide poliitikud
Kategooria:Sündinud 1964